**Leopoldov 23. augusta 2023**

**Príhovor verejného ochrancu práv pri príležitosti pietnej spomienky na nespravodlivo a protiprávne väznených komunistickým režimom**

Vážené členky a členovia Konfederácie politických väzňov Slovenska,

vážené poslankyne a poslanci,

vážený pán predseda Trnavského samosprávneho kraja,

vážené dámy a vážení páni,

len v pondelok sme si pripomenuli už 55. výročie začiatku okupácie Československej socialistickej republiky vojskami Varšavskej zmluvy. Tento nenávistný akt a bezprecedentné porušenie medzinárodného práva poznačili vývoj v našej krajine.

Vplyv totalitného komunistického režimu na slobody, ľudské práva a spoločnosť bolo cítiť po prevrate v roku 1948 od prvých dní. Počas obdobia totality bolo na Slovensku protiprávne odsúdených vyše 70 000 občianok a občanov. Popravených, zastrelených a umučených bolo 120 nevinných občanov .

Spomienka tu, v Ústave na výkon trestu odňatia slobody a Ústave na výkon väzby Leopoldov, sa viaže na udalosti z augusta 1955. Práve vtedy sa vzbúrili väzni proti neľudským a neznesiteľným podmienkam vo väzení. Táto vzbura bola násilne a tvrdo potlačená. Väzňom v Leopoldove bola počas komunistického totalitného režimu odopieraná zdravotná starostlivosť a mnohí z nich zomierali na následky mučenia, neľudského a krutého zaobchádzania.

Dnes je, aj vďaka bojovníčkam a bojovníkom ako Vy, situácia na Slovenska iná. Máme zakotvené ľudskoprávne štandardy a hlásime sa ku všetkým záväzkom v oblasti ochrany ľudských práv a slobôd. Práve štandardy a situácia na miestach, kde sú osoby obmedzené na slobode, patria medzi moje ombudsmanské priority. Hneď po zložení sľubu v decembri minulého roka som začal robiť sériu neohlásených kontrolných návštev, najmä vo večerných hodinách vo väzniciach, na polícii či v psychiatrických klinikách. Intenzívne upozorňujem kompetentné orgány verejnej moci na závažné zistenia a s mojimi kolegyňami a kolegami z Kancelárie verejného ochrancu práv robíme všetko preto, aby sme ľudskoprávne štandardy na Slovensku zvyšovali.

Bojovníci a bojovníčky proti totalite sa nemohli dovolávať ľudských práv a slobôd. Nemal sa ich kto zastať. Jedno im však ani režim nemohol zobrať - **ľudskú dôstojnosť.**

Nemecký filozof *Immanuel Kant* hovorí o ľudskej dôstojnosti toto: *Veci sú cenné, keď ich môžeme použiť. Napríklad topánka je cenná, ak nám sedí a dobre sa v nej chodí. Ak je už topánka rozbitá, už nemá žiadnu hodnotu. U ľudí je to inak. Všetky veci majú prechodne hodnotu, ale človek* ***má svoju dôstojnosť****. Človek má vždy hodnotu a dôstojnosť. Aj keď je chorý. Aj keď nemôže pracovať. Vždy ju má.*

Dôstojnosť človeka sa teda nemení za žiadnych politických či ideologických okolností. Tak, ako som prejavoval svoj názor ešte pred voľbou verejného ochrancu práv, tak aj dnes konzistentne zotrvávam v presvedčení**, že ľudské práva a dôstojnosť človeka nemajú ideologický rozmer**. Ani ja, ale ani žiadna organizácia, združenie, hnutie, politická strana či nebodaj orgán verejnej moci **si nesmieme privatizovať ľudské práva**.

V podmienkach právneho štátu, ktorý sa neviaže na nijakú ideológiu ani na žiadne náboženstvo, nemožno ľudské práva ideologicky ohýbať. Ideologické podfarbovanie ľudských práv a slobôd **by bránilo vláde práva. Otvorili by sme cestu k vláde ideológii.**

Bojovníci a bojovníčky proti totalite sú historicky poučení, že ak začne byť režim štátu založený na určitej ideológii, je už len malý krok k tomu, aby sme sa jedného dňa ocitli v štáte, ktorý systematicky porušuje ľudské práva; ktorý utláča občanov na základe ich politických názorov, náboženského presvedčenia či príslušnosti k určitej sociálnej skupine.

Vážené dámy a vážení páni,

záverom chcem vyjadriť úctu a rešpekt všetkým členkám a členom Konfederácie politických väzňov Slovenska. Zároveň vyjadrujem spomienku na tých, ktorí počas doby totality, doby neslobody, boli väznení, bolo s nimi kruto zaobchádzané, boli nespravodlivo odsúdení či popravení.

Na ich zápas a na obrovskú skrivodlivosť totalitného režimu voči spoločnosti nemôžeme nikdy zabudnúť.